Beweerde 9/11-meesterbrein weer in hofEen van die howe by die Amerikaanse vlootbasis in Guantanamobaai, Kuba. (Foto: Pool/AFP) Die verhoor van die beweerde meesterbrein agter die 9/11-terreuraanvalle en vier ander verdagtes sal na verwagting Dinsdag hervat word, nadat dit weens die Covid-19-pandemie uitgestel is. Die verhoor is ook vertraag omdat die Amerikaanse regering glo weier om geheime dokumente oor hul destydse ondersoek bekend te maak. Die verrigtinge word etlike dae voor die 20ste herdenking van die aanvalle voortgesit. Khalid Sheikh Mohammed en sy medebeskuldigdes, wat bykans 15 jaar lank in die War on Terror-gevangenis by die Amerikaanse vlootbasis in Guantanamobaai, Kuba, opgesluit is, sal vir die eerste keer sedert 2019 voor die militêre tribunaal verskyn. Die verdediging sal na verwagting voortgaan om die meeste van die Amerikaanse regering se getuienis te laat diskwalifiseer, aangesien hulle beweer dat die staat se bewyse met behulp van martelingstaktieke bekom is. Mohammed, Ammar al-Baluchi, Walid bin Attash, Ramzi bin al-Shibh en Mustafa al-Hawsawi se regspan beweer dat die groep onder die blywende gevolge van martelinge ly, wat na bewering tussen 2002 en 2006 deur die CIA uitgevoer is. Die verdagtes is ook in 2007 deur die FBI ondervra en was glo bang dat die marteling weer voortgesit sal word indien hulle nie saamwerk nie. Die verdediging se saak steun op talle geheime dokumente, wat die regering glo weier om te oorhandig. Die dokumente bevat na bewering inligting oor die martelingsprogram, toestande in Guantanamo en die verdagtes se gesondheidsevaluering. Eise om dié dokumente beskikbaar te stel, het egter die verhoor vertraag. Familielede van die 2 977 mense wat die verdagtes glo twee dekades gelede in en om die Wêreldhandelsentrum en die Pentagon vermoor het, asook verskeie verslaggewers sal tydens die verrigtinge teenwoordig wees. Die vyf mans staan tereg op aanklagte van moord en terreur en kan moontlik deur die doodstraf in die gesig gestaar word. Die voorverhoor alleen kan dalk vir nog ŉ jaar voortduur voordat daar tot ŉ beslissing gekom word. Intussen het pres. Joe Biden gesê dat ander geheime dokumente oor die moontlike verbintenis tussen die regering van Saoedi-Arabië en die kapers wat teen die twee geboue vasgevlieg het, in die volgende ses maande openbaar gemaak sal word. Die vraag na omvattende inligting oor die aanvalle word aangevoor deur families wat Saoedi-Arabië dagvaar vir sy vermeende aandeel in die aanval. Die families gee al jare lank hul frustrasie te kenne oor die groot getal dokumente waartoe hulle nie toegang mag kry nie. Biden het in sy uitvoerende bevel gesê dit is belangrik dat die VSA deursigtig is, tensy hy weens die sterkste redes denkbaar daarteen afgeraai word. (Foto: Pool/AFP)